**PRAVNA OSNOVA I OBRAZLOŽENJE**

Člankom 59. stavkom 2. Zakona o lokalnoj i područnoj (regionalnoj) samoupravi određuje da će se Statutom odnosno drugim općim aktom općine ili grada urediti sva pitanja vezana uz izbore i obavljanje dužnosti članova vijeća mjesnih odbora.
Sukladno odredbama Zakona za člana vijeća mjesnog odbora može biti biran građanin koji ima biračko pravo i prebivalište na području mjesnog odbora čije se vijeće bira, te da se članovi vijeća mjesnog odbora biraju na neposrednim izborima, tajnim glasovanjem, razmjernim izbornim sustavom a da postupak izbora uređuje predstavničko tijelo općim aktom, odgovarajućom primjenom zakona kojim se uređuje izbor članova predstavničkih tijela jedinica lokalne samouprave (odnosno Zakona o lokalnim izborima). Jedinica lokalne samouprave koja ima osnovane mjesne odbore dužna je provoditi izbore za članove vijeća mjesnog odbora, a izbore raspisuje predstavničko tijelo. Vijeće mjesnog odbora iz svoga sastava većinom glasova svih članova bira predsjednika vijeća na vrijeme od četiri godine.
Statutom su na području Općine Starigrad osnovani sljedeći mjesni odbori:
1. Starigrad Paklenica

2. Seline

3. Tribanj
Člankom 57. Zakon o lokalnoj i područnoj (regionalnoj) samoupravi određeno je da se mjesni odbor osniva statutom kao oblik neposrednog sudjelovanja građana u odlučivanju o lokalnim poslovima od neposrednog i svakodnevnog utjecaja na život i rad građana.

Mjesni odbor osniva se za jedno naselje, više međusobno povezanih manjih naselja ili za dio većeg naselja koji u odnosu na ostale dijelove čini zasebnu razgraničenu cjelinu.
Statutom Općine Starigrad utvrđeni su mjesni odbori na području općine, na koji se način mogu osnivati mjesni odbori, koja su tijela mjesnih odbora, izbor predsjednika vijeća mjesnih odbora, akti koje donosi vijeće mjesnog odbora, prihodi mjesnih odbora, te nadzor nad radom vijeća mjesnih odbora

Trenutno je na snazi Odluka o provedbi izbora u mjesnim odborima („Službeni glasnik Zadarske županije“ broj 26/09) čije odredbe nisu u skladu s važećim zakonom kojim je regulirano pitanje osnivanja mjesnih odbora. S obzirom na odredbe Zakona da se postupak izbora članova vijeća mjesnog odbora uredi općim aktom predstavničkoga tijela, odgovarajućom primjenom odredaba Zakona o lokalnim izborima, predlaže se donošenje nove odluke.